पाएं अपने शहर की ताज़ा ख़बरें और फ्री ई-पेपरडाउनलोड करें
पावर सप्लाई की व्यवस्था जानने बिजली निगम के अधिकारी शनिवार को कोविड हॉस्पिटलों में पहुंचे। एमबी हॉस्पिटल के सुपर स्पेशिएलिटी विंग में फायर फाइटिंग उपकरण चलाने के लिए कोई व्यवस्था नहीं मिली। अग्निशमन यंत्र तो लगे थे, लेकिन आग की घटना से निपटने के लिए कोई तकनीकी विशेषज्ञ नहीं मिला। पैनल व्यवस्थित नहीं था और पानी का निकास ठीक नहीं होने से बारिश में शॉर्ट-सर्किट की भी आशंका मिली।
ट्रांसफॉर्मर से ऑइल लगातार लीक हो रहा था। सबसे ज्यादा चिंताजनक ये कि कोई जिम्मेदार इलेक्ट्रिकल सुपरवाइजर तक नहीं मिला। निगम के अधीक्षण अभियंता गिरीश जोशी का कहना है कि कोविड हॉस्पिटल में आगजनी जैसी आशंका रोकने के लिए बिजली सप्लाई के इंतजाम का जायजा लेने के लिए टीम पहुंची। व्यवस्थाओं काे लेकर अस्पताल प्रशासन काे चेता दिया है। बता दें, एसएसबी में भर्ती 64 मरीजों में से 55 ऑक्सीजन बेड और 9 वेंटिलेटर पर हैं।
29 अप्रैल को एमबी हॉस्पिटल प्रशासन को बिजली निगम ने पत्र लिखा था। मधुबन एईएन एचपी शर्मा ने हॉस्पिटल के नोडल ऑफिसर डॉ. बीएल मेघवाल को पत्र में हॉस्पिटल के अन्य वार्ड में लगे जनरेटर दुरुस्त करने के लिए कहा था। कोरोना जैसी आपात परिस्थितियों में जनरेटर ऑटो स्टार्ट न होने की आशंका में जनरेटर ऑपरेटर की तैनाती की सलाह दी थी।
ज्ञात रहे, एमबी के कोविड हॉस्पिटल में 24 अप्रैल की सुबह 5:15 बजे बिजली बंद होने के बाद हड़कंप मच गया था। इमरजेंसी के बाहर लगा जनरेटर भी नहीं चला था और परिजनों ने आक्सीजन प्रेशर घटने की शिकायत की थी और दाे मरीजों की माैत भी हाे गई थी। हालांकि अस्पताल ने माैत के इन मामलों काे रूटीन बताया था।
इन कोविड हॉस्पिटल में भी हुआ निरीक्षण : मधुबन स्थित जीबीएच, सैटेलाइट हॉस्पिटल सेक्टर-6, जिला अस्पताल चांदपोल, पेसिफिक हॉस्पिटल भीलों का बेदला और जीबीएच बेड़वास में संबंधित क्षेत्रों के एईएन ने निरीक्षण किया। निगम अधिकारियों के अनुसार पावर सप्लाई की व्यवस्था में उल्लेखनीय खामी नजर नहीं आई। हालांकि जीबीएच, मधुबन में ट्रांसफॉर्मर के पास कचरा था, जिसे हटवाने की हिदायत दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn